Mbete vra meer tyd om oor geheime stemming te besluitSpeaker Baleka Mbete in die parlement. Foto: GCIS Baleka Mbete, speaker van die nasionale vergadering, het meer tyd versoek om ŉ besluit te maak of die mosie van wantroue teen pres. Jacob Zuma in geheim moet geskied. Die mosie van wantroue is vir 8 Augustus belê. Die Demokratiese Alliansie (DA), wat die mosie gebring het, het vandeesweek aan die speaker geskryf om te versoek dat sy voor Vrydag haar besluit maak. Die parlement het Vrydag in ŉ verklaring gesê die speaker het aan die DA se hoofsweep, John Steenhuisen, geantwoord die besluit oor hoe die stemming gaan geskied, moet nog gemaak word en sal voor of op 8 Augustus aan al die partye gekommunikeer word. “Terwyl die konstitusionele hof bevind het dat die speaker die diskresie het om ’n stemprosedure tydens die mosie van wantroue te bepaal, moet daardie besluit verskeie faktore en omstandighede in ag neem, insluitend dat so ’n besluit rasioneel en nie arbitrêr moet wees nie,” lui die verklaring. “Die hof het in hierdie verband nie ’n spesifieke tydraamwerk voorgeskryf waarbinne die besluit geneem moet word nie, maar behoorlike oorweging moet gegee word aan die omstandighede in hierdie geval om te verseker dat dit die toets van rasionaliteit slaag. Die omstandighede vereis noukeurige oorweging. Die speaker doen ŉ beroep op alle partye om haar die nodige ruimte te gun om ŉ behoorlike besluit te neem.” Die DA het vroeër die week gesê daar is geen rede hoekom die speaker nie haar besluit voor Vrydag kon gemaak het nie en wag tot op die nippertjie.